ddrg/super_eurlex huggingface dataset:
1.

Unkarin sisäasiainministeriö on vahvistanut komission pyynnöstä, että asbestia on käytetty kysymyksessä mainittuna aikana kerrostalojen kellarien sisäkatoissa. Antamiensa tietojen mukaan Unkarin hallitus aikoo ryhtyä tilanteen korjaamiseksi seuraaviin toimiin: Asbesti peitetään tilapäisesti kaikkein vaarallisimmissa taloissa. Tämä toimenpide on jo osittain suoritettu. Hiljattain annetulla asetuksella käynnistettiin lisätoimenpiteitä asbestin poistamiseksi asuinalueilta vuodesta 2004 lähtien osana kansallista ympäristöohjelmaa.
FI Euroopan unionin virallinen lehti CE 84/57

(2004/C 84 E/0064)

KIRJALLINEN KYSYMYS P-3333/03

esittäjä(t): Glyn Ford (PSE) komissiolle

(6. marraskuuta 2003)

Aihe: Kiinassa olevat pohjoiskorealaiset pakolaiset

Onko komissio tietoinen, että pohjoiskorealaisia pakolaisia karkotetaan nykyään Kiinasta takaisin Korean demokraattiseen tasavaltaan?

Mitä komissio aikoo tehdä asiaan puuttumiseksi? Onko komissio ottanut asian puheeksi Kiinan hallituksen kanssa ja muistuttanut Kiinaa sitä koskevista YK:n vuoden 1951 pakolaisten oikeusasemaa koskevan yleissopimuksen velvoitteista?

Christopher Patteriin komission puolesta antama

yhteinen vastaus

kirjallisiin kysymyksiin E-3214/03 ja P-3333/03

(28. marraskuuta 2003)

Pohjois-Korea on nykyisin kansainvälisen yhteisön, mukaan lukien unionin, yksi suurista huolenaiheista. Komissiolla on useita mahdollisuuksia tavata Pohjois-Korean hallituksen edustajia ja ilmaista huolestuneisuutensa. Ihmisoikeuskysymykset, myös pohjoiskorealaisten pakolaisten tilanne Kiinan vastaisella rajalla, otetaan järjestelmällisesti esille näissä säännöllisissä poliittisissa yhteyksissä. Komissio on ilmaissut Pohjois-Korean viranomaisille olevansa huolestunut niiden henkilöiden kohtelusta, jotka Kiina on palauttanut Korean demokraattiseen kansantasavaltaan. Komissio on vaatinut Pohjois-Koreaa kunnioittamaan kyseisten kansalaisten perusoikeuksia.

Unioni toi käsiteltäväksi päätöslauselman Pohjois-Korean ihmisoikeustilanteesta Genevessä sijaitsevan YK:n ihmisoikeustoimikunnan (UNHCR) hiljattain pidetyssä istunnossa. UNHCR hyväksyi sen 16. huhtikuuta 2003 ja sisällytti siihen maininnan pohjoiskorealaisista pakolaisista Kiinassa.

Unioni on Kiinan kanssa käymässään poliittisessa vuoropuhelussa johdonmukaisesti ilmaissut huolestuneensa pohjoiskorealaisten turvapaikanhakijoiden karkottamisesta Pohjois-Koreaan. Tätä asiaa on myös käsitelty unionissa Kiinan ihmisoikeuksia koskevan vuoropuhelun yhteydessä. Unioni ottaa asian jälleen esille tämän vuoropuhelun tulevan neuvottelukierroksen aikana Kiinassa Pekingissä 27. ja 28. marraskuuta 2003.
FI Euroopan unionin virallinen lehti CE 88/375

(2004/C 88 E/0381)

KIRJALLINEN KYSYMYS E-1821/03

esittäjä(t): Christopher Huhne (ELDR) komissiolle

(2. kesäkuuta 2003)

Aihe: Makkaran valmistukseen käytetty liha

Tekevätkö makkaroiden ainesosien tuotemerkinnät komission mielestä kuluttajalle selväksi, mitä hän syö etenkin mitä tulee makkaran rasvapitoisuuteen? Mitä toimenpiteitä on toteutettu nyt, kun elintarviketeollisuus on kehittänyt uusia tuotteita varmistaakseen, että rasvat pysyvät kiinteinä kuumennettaessa? Kuluttajille on tehtävä selväksi, että halpojen makkaroiden rasvapitoisuus on noussut.

David Byrnen komission puolesta antama vastaus

(10. heinäkuuta 2003)

Sellaisenaan myytävien makkaroiden tuotemerkintöihin sovelletaan 20. maaliskuuta 2000 annetun Euroopan parlamentin ja neuvoston direktiivissä 2000/13/EY (1), sellaisena kuin se on muutettuna erityisesti 26. marraskuuta 2001 annetulla komission direktiivillä 2001/101/EY (2) ja 6. marraskuuta 2002 annetulla komission direktiivillä 2002/86/EY (3), vahvistettuja sääntöjä.

Direktiivin 2000/13/EY 7 artiklan 2 kohdassa säädetään elintarvikkeen tuotannossa käytettävien sitä luonnehtivien ainesosien määrän ilmoittamisesta. Niinpä makkaran sisältämän lihamäärän ilmoittaminen on pakollista.

Vaikka lihan tai valmiin tuotteen sisältämän rasvan määrän ilmoittaminen ei olekaan pakollista, lihaksi kutsuttavan ainesosan rasvapitoisuudelle on säädetty enimmäismäärä, joka on esimerkiksi porsaanlihalle 30 prosenttia ja naudanlihalle 25 prosenttia (direktiivin 2001/101/EY liite).

Jos nämä rasvan enimmäismäärät ylittyvät, tihapitoisuutta on tarkistettava vastaavasti alaspäin ja ainesosaluettelossa on mainittava rasvan esiintyminen.

Direktiivin 2002/86/EY mukaan asianomaisten tuotteiden pakkausmerkintöjen on oltava edellä mainittujen sääntöjen mukaisia 1. heinäkuuta 2003 alkaen.

(1) Euroopan parlamentin ja neuvoston direktiivi 2000/13/EY, annettu 20 päivänä maaliskuuta 2000, myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä. EYVL L 109, 6.5.2000.

(2) Komission direktiivi 2001/101/EY, annettu 26 päivänä marraskuuta 2001, direktiivin 2000/13/EY muuttamisesta. EYVL L 310, 28.11.2001.

(3) Komission direktiivi 2002/86/EY, annettu 6 päivänä marraskuuta 2002, direktiivin 2001/101/EY muuttamisesta sen päivämäärän osalta, josta alkaen Euroopan parlamentin ja neuvoston direktiivin 2000/13/EY vastaisten tuotteiden kauppa on kiellettyä. EYVL L 305, 7.11.2002.
7.

Yhteisön lainsäädäntö, erityisesti neuvoston asetus (EY) N:o 1338/2001 (1), määrää joitakin velvollisuuksia kansallisella ja yhteisön tasolla. Jokaisessa jäsenvaltiossa on nimetty kansalliset viranomaiset, kuten kansalliset keskuspankit. Näille viranomaisille on sälytetty nimenomaan velvollisuus torjua euron väärentäminen ja tehdä tiivistä yhteistyötä toistensa ja Euroopan unionin toimielinten (EKP, komissio ja Europol) kanssa. Eurojärjestelmälle annettu tärkein julkinen tehtävä on varmistaa kansalaisten jatkuva luottamus liikkeessä oleviin euroseteleihin. Tätä tehtävää ei ole tarkoitus jakaa yksityisten rahoitusyritysten kanssa.
FI Euroopan unionin virallinen lehti CE 78/752

(2004/C 78 E/0800)

KIRJALLINEN KYSYMYS E-2737/03

esittäjä(t): Glyn Ford (PSE) komissiolle

(11. syyskuuta 2003)

Aihe: Vietnamin ihmisoikeustilanne

Voiko komissio ottaa kantaa Vietnamin keskiylängön ihmisoikeustilanteeseen, koska olemme saaneet siitä ristiriitaisia tietoja, kun toisaalta on saatu tietoja yleisestä parantumisesta ja toisaalta on saatu tietoja yksittäisistä ihmisoikeuksien rikkomisen tapauksista?

Chris Pattenin komission puolesta antama vastaus

(10. lokakuuta 2003)

Levottomuudet puhkesivat Vietnamin keskiylängöllä helmikuussa 2001, ja tämän jälkeen puolueettomien ja luotettavien tietojen saaminen tilanteesta on ollut hankalaa, koska ulkomaalaisten diplomaattien ja lehtimiesten pääsyä alueelle on huomattavasti rajoitettu. Sen vuoksi komission on vaikea arvioida tämänhetkistä tilannetta.

Olisi kuitenkin huomattava, että Vietnamin ulkoministeriö on viime kuukausina järjestänyt yhä enemmän vierailukäyntejä. Vierailuja ovat tehneet mm. EU:n paikallinen työryhmä kesäkuussa 2003 ja Yhdysvaltojen varavaltiosihteeri Arthur E. Dewey elokuussa 2003. Ilmeisistä rajoituksista huolimatta vierailukäyntien lisääntyminen osoittaa, että Vietnamin hallituksen politiikka on entistä avoimempaa keskiylängön tilanteen osalta. Hallitus kiinnittää myös enemmän huomiota alueeseen ja pyrkii ratkaisemaan eräät vuoden 2001 levottomuuksiin johtaneet ongelmat, joita ovat mm. talouden heikot tulevaisuudennäkymät, liiallinen riippuvuus kahvista tulonlähteenä sekä terveydenhoidon ja koulutuksen kaltaisten sosiaalisten palvelujen puuttuminen.

Samalla kuitenkin uskottavista lähteistä saatujen tietojen mukaan levottomuudet jatkuvat. Nämä johtuvat suurimmalta osin paikallisten etnisten vähemmistöjen kasvavista muuttopaineista, oman identiteetin tunnustamisen tarpeesta, maanomistuskiistoista, erilaisista uskonnollisista näkemyksistä ja halusta saada alueelle jonkinasteinen itsehallinto. Tietojen mukaan myös kaikenlaisiin paikallisiin mielipide-eroihin suhtaudutaan kielteisesti, mikä vaikuttaa erityisesti protestantteihin, joiden hallitus uskoo haluavan perustaa erityisen Degar-kansan kotimaan. Vietnamin hallitus kiistää tällaiset väitteet, mutta samalla se järjestää satunnaisesti oikeudenkäyntejä sellaisia etnisiin vähemmistöihin kuuluvia henkilöitä vastaan, joiden väitetään auttavan muita ylittämään Kamputsean vastaisen rajan, mikä osoittaa paikallisten etnisten vähemmistöjen tyytymättömyyttä tilanteeseen.

Komissio seuraa tarkasti keskiylängön tilannetta ja osallistuu alueelle tehtäviin EU:n edustajien vierailu-käynteihin sekä keskustelee tilanteesta Vietnamin hallituksen kanssa. On myös huomattava, että Vietnamin hallitus on ilmaissut kiinnostuksensa kutsua Euroopan parlamentin valtuuskunta vierailemaan maassa lähitulevaisuudessa. Tällainen vierailu tarjoaisi parlamentille mahdollisuuden arvioida tilannetta itse paikan päällä.
FI Euroopan unionin virallinen lehti CE 88/617

(2004/C 88 E/0636)

KIRJALLINEN KYSYMYS E-1716/03

esittäjä(t): Mogens Camre (UEN) komissiolle

(23. toukokuuta 2003)

Aihe: Komissaari Nielsonin lausunnot USA:n läsnäolosta Irakissa

Perjantaina 9. toukokuuta 2003 EU:n kehitysyhteistyökomissaari antoi joukon lausuntoja, joissa hän kylvi epäluuloa muun muassa Yhdysvaltojen aikomuksista Irakissa. Hän sanoi mm. seuraavaa: ”Uskon, että Yhdysvallat on tämän myötä liittymässä OPECin jäseneksi. He pitävät öljyä hallussaan. On hyvin vaikeaa ymmärtää asiaa muulla tavoin.”

Nämä ovat kerta kaikkiaan tuomittavia lausuntoja. Yhdysvaltojen läsnäolo Irakissa varmistaa, että valtio ei romahda ja että Irakin öljytulot käytetään siihen, että Irakista tulee uudenaikainen ja demokraattinen yhteiskunta ilman islamilaista fundamentalismia. Maailma ei voi hyväksyä diktatuurivaltioita, jotka harjoittavat terroria sekä sisäisesti että ulkoisesti. Jokainen, jolla on vähänkin käsityskykyä, tietää että irakilaisten kannalta olisi katastrofaalista, jos liittouma lähtisi maasta tässä vaiheessa ja antaisivat keskenään taistelevien ryhmien tuhota maan tulevaisuuden.

Komissio on kollegio, joka ei voi sallia sitä, että komissaareilla on eriäviä mielipiteitä poliittisista kysymyksistä. Voiko komissio ilmoittaa, edustavatko komissaari Nielsonin lausunnot komission virallista kantaa kansainvälisen liittouman läsnäolosta Irakissa?

Poul Nielsonin komission puolesta antama vastaus

(4. elokuuta 2003)

Kehitysasioista vastaavan komissaarin lausunnon tosiasiallinen sisältö ja argumentit olivat seuraavat: jos YK:lle ei anneta merkittävää roolia jälleenrakennusvaiheessa, Yhdysvallat joutuu lähes väistämättä vallankäyttäjän ja öljyvarojen valvojan rooliin. Komissaarin keskeinen viesti oli, että kyseinen ongelma voidaan ratkaista ainoastaan edistämällä kaikin keinoin monenvälisyyttä ja legitiimiyttä. Tämä on mahdollista vain, jos miehittävä valta ei ole vallassa. Mikäli miehittävä vaita ei vetäydy siinä vaiheessa, kun järjestelmää ollaan perustamassa ja huomattavia öljyvaroja jakamassa (minkä legitiimiyden takaa ainoastaan YK:n läsnäolo), on olemassa vaara, että muut irakilaiset eivät hyväksy niitä irakilaistahoja, jotka Yhdysvallat tehtäviin nimittää. Irakin kansa laaja tuki taas olisi ensiarvoisen tärkeää Irakin tulevaisuuden vakauden ja normalisoitumisen kannalta.

Komissaarin lausunto vastaa hyvin YK:n turvallisuusneuvoston 22. toukokuuta 2003 antamaa kuvausta miehittävän vallan (viranomaisen) roolista.

On selvää, että komissaari ilmaisi lausunnossa henkilökohtaisen arvionsa tilanteesta — eikä siinä sinänsä ollut mitään kovin erikoista tai kiistanalaista. Parlamentin jäsen Mogens Camre olisi myös voinut perehtyä parlamentin Strasbourgissa 14. toukokuuta 2003 pidetyssä täysistunnossa käytyyn perusteelliseen ja rakentavaan keskusteluun, joka koski Irakia ja jossa komissiota edusti komissaari.
FI Euroopan unionin virallinen lehti CE 88/147

(2004/C 88 E/0156)

KIRJALLINEN KYSYMYS E-3462/03

esittäjä(t): Helmuth Markov (GUE/NGL) komissiolle

(21. marraskuuta 2003)

Aihe: Guben/Gubinek-rajanylityspaikalle kaavaillut painorajoitukset ja EU-varat

Saksan liittotasavallassa Brandenburgin osavaltiossa sijaitsevan Spree-Neiße-maapiirin aloitteesta Guben/Gubinek-rajanylityspaikan läpi aiotaan jatkossa päästää ainoastaan sellaiset ajoneuvot, joiden kokonaispaino on enintään 20 tonnia. Kaavailtu tavaraliikenteen rajoittaminen olisi yksipuolista (Saksasta Puolaan suuntautuva liikenne). Rajoitus aiheuttaa paikalliselle taloudelle useita ongelmia. Schlagsdorf-paikka-kunnalla sijaitsevan Guben/Gubinek-rajanylityspaikan perustamiseen on käytetty myös EU:n varoja. Viennin kannalta tarkasteltuna osa EU:n investoinnista on jäänyt käytännössä tuottamattomaksi. Lisäksi yksipuolinen rajoitus olisi vastoin EU-varojen käyttötarkoitusta, eli ehdokasvaltioiden ja EU:n välisen tavaraliikenteen edistämistä.

Voiko komissio — kun otetaan huomioon rajanylityspaikan perustamiseen jo käytetyt varat — vastata seuraaviin kysymyksiin:

— Mitä mieltä komissio on tavaraliikenteen rajoittamisesta Guben/Gubinek-rajanylityspaikalla, kun otetaan huomioon sen perustamiseen käytetyt EU-varat?

— Voiko komissio ryhtyä rajoituksen vastaisiin toimiin, ja jos voi, niin milloin?

— Millaiset toimet voisivat tulla/tulevat tällöin kyseeseen?

Günter Verheugenin komission puolesta antama vastaus

(9. tammikuuta 2004)

Pelkästään tavaraliikenteelle tarkoitettu Gubinek-rajanylityspaikka sai yhteisrahoitusta Phare-ohjelmasta. Paikka sijaitsee matkustajaliikenteelle varatun Gubin-rajanylityspaikan vieressä. Yhteisrahoituksella toteutettu työ saatettiin päätökseen vuonna 1998.

On totta, että Saksan puolella Puolaan suuntautuva tavaraliikenne on rajoitettu torstaisin ja perjantaisin alle 20 tonnin painoisiin raskaisiin kuljetusajoneuvoihin. Päätös tehtiin, koska Saksan puolella ei toistaiseksi ole vaihtoehtoista reittiä kaupungin ohittamiseksi, joten niinpä tällä hetkellä kaiken raskaan tavaraliikenteen täytyy kulkea kaupungin läpi. Saksalaisen kaupungin asukkaat valittivat asiasta toimivaltaisille saksalaisille viranomaisille ja pyysivät liikennerajoitusten käyttöönottamista. Rajoituksista tehtiin sopimus Saksan ja Puolan viranomaisten kesken.

Saksan puolella on jo aloitettu työt vaihtoehtoisen reitin rakentamiseksi, ja reitin pitäisi valmistua ensi vuonna. Rajoitukset ovat siten vain väliaikaisia. Puolan puolella on jo vaihtoehtoinen reitti, joten vastaavia ongelmia ei ole odotettavissa. Tämän vuoksi komissio ei ole sitä mieltä, että sijoitettuja varoja olisi käytetty väärin.

Mitä tulee itse rajoituksiin, yhteisön nykyisessä lainsäädännössä ei säädetä liikennettä koskevista kielloista. Kun otetaan huomioon, että väliaikaisessa rajoituksessa on kyse vain kertaluonteisesta rajoituksesta, jolle on vankat tieturvallisuuteen ja ympäristönsuojeluun liittyvät perusteet, komissio katsoo, ettei ole tarpeellista toteuttaa mitään toimia.
FI Euroopan unionin virallinen lehti CE 78/871

(2004/C 78 E/0924)

KIRJALLINEN KYSYMYS E-3886/03

esittäjä(t): Roberta Angelilli (UEN) komissiolle

(16. joulukuuta 2003)

Aihe: Alcatel Italia ja Euroopan satelliittiviraston sijoituspaikka

Alcatelin johtajat esittelivät kesäkuussa 2003 taloussuunnitelman, johon sisältyi 1 300 työntekijän vähentäminen. Suurin osa kyseisistä työpaikoista on Italiassa (Rietin provinssissa sijaitsevissa Cittaducalen laitoksissa ja Salernon provinssissa sijaitsevissa Battipaglian laitoksissa). On syytä muistaa, että sen lisäksi, että monikansallinen yhtiö Alcatel tuottaa televiestintälaitteita, se on myös Euroopan suurin satelliittitekniikan valmistaja, ja sen työntekijät ovat pitkälle erikoistunutta työvoimaa. Kyseisten laitosten sulkeminen aiheuttaisi ammattitaitoisten työntekijöiden joutumisen työttömiksi, ja suurin osa kyseisistä työntekijöistä on nuoria ja naisia. Toisaalta on esitetty sellainen ajatus, että Laziosta voisi tulla Euroopan satelliittiviraston sijoituspaikka. Jotta kyseinen mahdollisuus voisi toteutua, Italian toimivaltaiset viranomaiset ja asianomaiset toimijat ovat alkaneet puhua Lazion alueen puolesta viraston ihanteellisena sijoituspaikkana. Ottaen huomioon työttömyyteen liittyvät ongelmat, joita Alcatelin laitosten sulkeminen aiheuttaisi, Rooman (tai Lazion alueen jonkin muun kunnan) valitsemisella viraston sijoituspaikaksi olisi erittäin suuri merkitys.

Voiko komissio ilmoittaa edellä esitetyt seikat huomioon ottaen,

1. voisiko Alcatelin pelätty kriisi vaikuttaa Euroopan satelliittiviraston sijoituspaikkaa koskevaan päätökseen;

2. aikooko komissio tukea Rooman ehdokkuutta Euroopan satelliittiviraston sijoituspaikaksi, jotta tytöttömyysuhan alainen, pitkälle erikoistunut työvoima voitaisiin mahdollisesti sijoittaa uusiin työtehtäviin?

Loyola de Palacion komission puolesta antama vastaus

(4. helmikuuta 2004)

1. Eurooppalaisen satelliittinavigointiohjelman tulevia hallintorakenteita koskevan komission asetusehdotuksen (1) mukaisesti tähän mennessä on ehdotettu ainoastaan valvontaviranomaisen perustamista. Tämä valvontaviranomainen huolehtisi julkisten etujen edustamisesta ja puolustamisesta ohjelman rakennus- ja käyttöönottovaiheessa ja toimintavaiheessa. Valvontaviranomaisen henkilöstön määrä on niin vähäinen (alle 50 henkilöä), että sillä ei valitettavasti voida kompensoida Cittaducalen menettämiä 1 300 työpaikkaa. Lisäksi tällaisen julkisen viranomaisen tehtävät poikkeavat huomattavasti yksityisen yrityksen toimista.

2. Edellä mainitun asetusehdotuksen käsittely on vasta aloitettu neuvostossa, ja kysymykseen valvontaviranomaisen sijaintipaikasta ei ole vielä puututtu.

(1) KOM(2003)471 lopullinen.
FI Euroopan unionin virallinen lehti CE 84/53

(2004/C 84 E/0060)

KIRJALLINEN KYSYMYS E-3127/03

esittäjä(t): Jean Lambert (Verts/ALE) komissiolle

(23. lokakuuta 2003)

Aihe: Pankkitilit ja liikkumisvapaus

Onko komissio tietoinen ristiriidoista EU:n kansalaisten liikkumisvapauden ja rahanpesua estävien sääntöjen välillä?

Olen saanut tietää, että EU:n kansalaisten on vaikeaa tai jopa mahdotonta avata pankkitili Isossa-Britanniassa. Syynä ovat pankkien henkilöllisyystodistusvaatimukset. Kansalaisten, joilla ei ole vakituista asuntoa eikä siis puhelin- tai sähkölaskuja, on usein mahdotonta avata pankkitiliä Isossa-Britanniassa, eivätkä he pysty myöskään hankkimaan vakituista asuntoa ilman pankkiyhteystietoja. Nämä säännöt muodostavat näkymättömän esteen EU:n kansalaisten vapaalle työskentelylle Isossa-Britanniassa.

Voiko komissio suositella mitään toimia, joilla tällaisista vaikeuksista kärsiviä voitaisiin auttaa?

Frits Bolkesteinin komission puolesta antama vastaus

(21. marraskuuta 2003)

Komissio on tietoinen sellaisista tapauksista, että unionin kansalaisilla, joiden asuinpaikka ei ole Yhdistyneessä kuningaskunnassa, on ollut vaikeuksia pankkitilin avaamisessa.

Rahanpesun estämistä koskevan direktiivin (1) 3 artiklan 1 kohdassa säädetään, että pankkien on vaadittava asiakkaitaan todistamaan henkilöllisyytensä ”todistusvoimaisella asiakirjalla”.

Yhdistyneen kuningaskunnan pankit ovat näin ollen direktiivin mukaisesti velvoitettuja tuntemaan asiakkaansa ja soveltamaan asiakkaitaan koskevia asianmukaisia varmistusmenettelyjä. Pankit ovat yhä tarkempia asiakkaidensa henkilöllisyyden toteamisessa, koska epäonnistuminen rahanpesun estämiseen tähtäävässä asianmukaisessa valvonnassa voi aiheuttaa pankeille todella vakavia seurauksia. Yhdistyneen kuningaskunnan lainsäädännössä ei kuitenkaan edellytetä, että pankit eivät saa avata tiliä henkilölle, jonka asuinpaikka ei ole Yhdistyneessä kuningaskunnassa tai joka on muuttamassa uuteen asuinpaikkaan.

Yhdistyneen kuningaskunnan pankit noudattavat tai niiden olisi noudatettava rahanpesun torjuntaa käsittelevän yhteisen ohjaustyöryhmän julkaisemia ohjeita. Näissä ohjeissa esitetään suositellut menettelyt, joita on noudatettava erilaisissa tilanteissa tiliä avattaessa. Pankkitilin avaamista ei saisi estää se, että asuinpaikkaa vaihtaakseen Yhdistyneeseen kuningaskuntaan saapuneella henkilöllä ei ole vielä pysyvää osoitetta Yhdistyneessä kuningaskunnassa. Komissio suosittelee, että henkilöt, joilla on ongelmia pankkitilin avaamisessa, viittaisivat edellä mainittuihin ohjeisiin.

On kuitenkin syytä huomauttaa, että Yhdistyneessä kuningaskunnassa on tässä asiassa voimassa sopimusvapaus ja että pankkia ei voida velvoittaa ryhtymään sopimussuhteeseen asiakkaan kanssa vastoin pankin tahtoa.

(1) Neuvoston direktiivi 91/308/ETY, annettu 10 päivänä kesäkuuta 1991, rahoitusjärjestelmän rahanpesutarkoituksiin käyttämisen estämisestä (EYVL L 166, 28.6.1991), sellaisena kuin se on muutettuna 4 päivänä joulukuuta 2001 annetulla Euroopan parlamentin ja neuvoston direktiivillä 2001/97/EY (EYVL L 344, 28.12.2001).
4.

Mitä tulee YMP:n uudistuksen toteuttamiseen Galiciassa, haluaisimme tietää, miten maatalousalueiden väestömäärä tulevaisuudessa kehittyy? Mikä on pääsääntöisesti maataloustuotannosta ja/tai karjankasvatuksesta elantonsa saavien osuus? Mikä on odotettavissa oleva tuotantomäärä? Mitä vaikutuksia uudistuksella on paikalliseen maatalousteollisuuteen? Mitä epäsuoria vaikutuksia uudistuksella on paikalliseen ja laajemmin alueelliseen talouteen?
FI Euroopan unionin virallinen lehti CE 78/676

(2004/C 78 E/0720)

KIRJALLINEN KYSYMYS E-3943/03

esittäjä(t): Daniel Cohn-Bendit (Verts/ALE) komissiolle

(22. joulukuuta 2003)

Aihe: Kansallisuutta ja Israeliin pääsyä koskeva tilapäinen laki

On laajalti tunnettua, että Israelin arabivähemmistön yhteiskunnallista, poliittista ja taloudellista asemaa on muutettava kiireellisesti ja että arabivähemmistö pyrkii saamaan tunnustetun vähemmistön aseman ja oikeudet. Tällä hetkellä Lähi-Idän rauhansuunnitelman täytäntöönpano vaikuttaa olevan ratkaisemattomassa umpikujassa, ja Israelin yhteiskunnassa olisi lisättävä ponnisteluja todellisen sovinnon löytymiseksi kaikkien osapuolten kesken. Näitä ponnisteluja voitaisiin pitää rauhanprosessin uudelleenkäynnistämisen ensiaskeleena.

Ikävä kyllä Israelin Knesset hyväksyi 31. heinäkuuta 2003 kansallisuutta ja Israeliin pääsyä koskevan tilapäisen lain, jolla Israelin kansalaisten kanssa avioituneilta Länsirannan ja Gazan alueen palestiinalaisilta kielletään kansalaisuus sekä pysyvä ja tilapäinen oleskelu Israelissa. Laissa kielletään Israelin kansalaisten kanssa naimisissa olevilta miehitettyjen alueiden asukkailta ja Israelissa asuvilta palestiinalaisilta laillinen oleskelu Israelissa kumppaninsa kanssa. Lisäksi lailla pyritään estämään perheiden yhdistäminen ja se tulee voimaan taannehtivasti vaikuttaen kymmenien tuhansien pariskuntien elämään. Tämän lain voimaantulo hajottaa lähes 22 000 perhettä.

Laki syrjii välittömästi Israelin arabikansalaisia, koska enemmistö miehitettyjen alueiden asukkaiden kanssa avioituneista israelilaisista kuuluu Israelin palestiinalaisvähemmistöön. Näin ollen se on ristiriidassa monien Israelin ratifioimien kansainvälisten ihmisoikeussopimusten kanssa, erityisesti Israelin vuonna 1979 ratifioiman, kaikkinaisen rotusyrjinnän poistamista koskevan yleissopimuksen kanssa.

Eikö tämä laki komissionkin mielestä ole EU:n ja Israelin välisen assosiaatiosopimuksen 2 artiklan vastainen? Mihin toimiin komissio aikoo ryhtyä taivuttaakseen Israelin toimivaltaiset viranomaiset hylkäämään kyseisen lain tai jättämään sen panematta täytäntöön?

Chris Pattenin komission puolesta antama vastaus

(30. tammikuuta 2004)

Komissio on pannut merkille, että Knesset hyväksyi heinäkuussa 2003 kansallisuutta ja Israeliin pääsyä koskevan tilapäisen lain. Komission mielestä laissa on huolestuttavaa mahdollinen syrjintä sukuoikeuden erittäin aralla alalla. Komissio on jo tuonut esille huolestumisensa Israelissa ja seuraa tarkasti mainitun lain käytännön soveltamisen kehitystä. Komissio seuraa myös tarkasti Yhdistyneiden Kansakuntien ihmisoikeuskomitean ja rotusyrjinnän poistamista käsittelevän komitean asiaa koskevia havaintoja. EU:n ja Israelin assosiaatiosopimuksen mukaan ihmisoikeuksien kunnioittaminen Israelissa on olennainen osa sen kumppanuutta unionin kanssa. Ihmisoikeuskysymyksiä käsitellään assosiaatiosopimuksen mukaisesti Euroopan unionin ja Israelin välisessä poliittisessa vuoropuhelussa